બીજેપીના નેતા લાલકૃષ્ણ અડવાણી પ્રથમ વાર ઘાટકોપર-ઈસ્ટમાં આવેલી રાજાવાડી પાસેની સિંધુવાડીમાં તેમની જનચેતના યાત્રાને લઈને આવવાના હોવાથી ત્યાંના સિંધી સમાજમાં અત્યંત ઉમંગ અને ઉત્સાહ પ્રવર્તી રહ્યો છે. ભારતીય સિંધી સમાજના ફાઉન્ડર અને મુંબઈ બીજેપી સિંધી સેલના અધ્યક્ષ ગોપાલ સજનાનીએ જનચેતના યાત્રા તેમના આંગણે આવી રહી છે એની ખુશાલી વ્યક્ત કરતાં કહ્યું હતું કે ‘અમારે તો તેમના હસ્તે પ્રકાશ મહેતાના ફન્ડમાંથી બનેલા સિંધી કૉમ્યુનિટી હૉલનું ઉદ્દ્ઘાટન કરાવવું હતું, પરંતુ એ તો સિક્યૉરિટીનાં કારણોસર શક્ય ન હોવાથી અમે તેમનું સ્વાગત સિંધી પરંપરાથી કરવાનું નક્કી કર્યું છે. શુક્રવારે સવારથી જ અમે અમારા સિંધુવાડીના પ્રવેશદ્વારની સામે જ અધિષ્ઠાતા દેવ ઝૂલેલાલ (જળદેવતા)ની બપોરે ત્રણ વાગ્યે સ્થાપના કરી, એની પૂજા કરીશું. સાંજે અડવાણીજીનું અમે પુષ્પવર્ષા કરીને સ્વાગત કરીશું. આખા કાર્યક્રમમાં અમારા સમાજના ૧૦૦૦થી વધુ લોકો પારંપરિક ભગવા રંગનાં વસ્ત્રો પરિધાન કરશે. માથે ભગવા રંગની ટોપી, ખભે ભગવા રંગનો ખેસ ધારણ કરીશું. મહિલાઓ પણ અમારી જેમ જ તૈયાર થશે. તેમની રથયાત્રાના સમયે તેમની સાથે આવેલા મહેમાનોની અમે સાયનના એ-વનનાં સમોસાં અને ગુલાબના મિલ્ક કોલ્ડ ડ્રિન્કથી આગતાસ્વાગતા કરીશું. આ બધું નિહાળી તેઓ ફક્ત ઝૂલેલાલના દર્શનાર્થે પણ રથમાંથી ઊતરશે તો અમે તેમને અમારા અહોભાગ્ય સમજીશું. તેમની વિદાય પછી પણ તેમના આગમનની ખુશીમાં અમે રાત્રે ૧૦ વાગ્યા સુધી માતાજીની ચોકીનો કાર્યક્રમ રાખ્યો છે. અમારી સાથે મુલુંડ, ચેમ્બુર અને મુંબઈભરના અમારા સમાજના લોકો જોડાશે.